2.

Euroopa Parlamendi 24. aprilli 2007. aasta resolutsioon tähelepanekutega, mis on Euroopa Liidu 2005. eelarveaasta üldeelarve täitmisele heakskiidu andmist käsitleva otsuse lahutamatu osa, II jagu - nõukogu (C6-0466/2006 - 2006/2072(DEC))

Euroopa Parlament,

- võttes arvesse Euroopa Liidu 2005. eelarveaasta üldeelarvet [1];

- võttes arvesse Euroopa ühenduste 2005. eelarveaasta lõplikku raamatupidamise aastaaruannet - I köide (C6-0466/2006) [2];

- võttes arvesse nõukogu aastaaruannet eelarve täitmisele heakskiitu andvale asutusele 2005. aastal läbi viidud siseauditite kohta;

- võttes arvesse kontrollikoja aastaaruannet 2005. eelarveaasta eelarve täitmise kohta ja kontrollikoja eriaruandeid koos auditeeritud institutsioonide vastustega [3];

- võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamiskontode usaldatavust ja nende aluseks olevate tehingute seaduslikkust ja korrektsust; [4]

- võttes arvesse EÜ asutamislepingu artikli 272 lõiget 10 ning artikleid 274, 275 ja 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit (A6-0108/2007),

1. märgib, et 2005. aastal oli nõukogu kasutada kulukohustuste assigneeringuid 588182640,52 euro ulatuses, millest kasutati 96,69%;

2. märgib, et pärast tekkepõhise raamatupidamise kasutuselevõtmist 1. jaanuarist 2005 ilmneb nõukogu raamatupidamisaruannetest positiivne majandustulemus summas 1938689140 eurot ning varade ja kohustuste identsed summad (39852000403 eurot);

3. avaldab kahetsust, et erinevalt teistest institutsioonidest ei esita nõukogu Euroopa Parlamendile igaaastast tegevusaruannet, viidates 1970. aasta suulisele kokkuleppele (otsus on jäädvustatud nõukogu 22. aprilli 1970. aasta kohtumise protokollis) ja vastavate nõuete puudumisele finantsmääruses; kutsub nõukogu üles kaaluma otsuse mitte avaldada tegevusaruannet muutmist, et olla usaldusväärsem üldsuse ja maksumaksjate ees;

4. juhib tähelepanu kontrollikoja järeldusele (punkt 10.11), et ehkki nõukogu reformitud süsteem nõukogu liikmete delegaatide reisikulude hüvitamiseks on halduskoormat oluliselt vähendanud, ei kontrollitud enne 2005. eelarveaasta juuli väljamaksete tegemist piisavalt liikmesriikide aruannete tõelevastavust;

5. märgib siseaudiitori aastaaruande põhjal, et nõukogu delegaatide lähetuskulude osas rõhutab siseaudiitor suurema läbipaistvuse vajadust seoses kohtumiste ja hüvitatavate kulude nõuetelevastavusega ning soovitab moodustada nimetatud küsimuste käsitlemiseks töörühma;

6. võtab teadmiseks nõukogu vastuse kontrollikojale, et lähtudes nõukogu siseauditi talituse aruandest nõukogu liikmete delegaatide reisikulude uue süsteemi toimimise kohta aasta pärast selle kehtestamist 2004. aastal, tegeleb nõukogu sekretariaat praegu süsteemi läbivaatamisega; märgib, et iga delegatsioon saab nüüd nõukogu sekretariaadilt ülemmääraga piiratud eelarve;

7. tuletab meelde, et nõukogu sekretariaat keeldus ametlikult vastamast kõigile institutsioonidele (sealhulgas Euroopa Parlamendile) edastatud küsimustikule seoses ametiautode kasutamisega, võttes arvesse ülalviidatud suulise kokkuleppe tingimusi;

8. juhib tähelepanu sellele, et ülalviidatud suulise kokkuleppega nähakse seoses Euroopa Parlamenti käsitleva eelarvejaoga ette, et

"nõukogu kohustub mitte tegema muudatusi Euroopa Parlamendi kulude eelarvestuses. See kohustus on siduv üksnes niivõrd, kui kõnealune kuluprognoos ei ole vastuolus ühenduse eraldistega, eelkõige seoses ametnike personalieeskirjade ja ühenduste muude teenistujate teenistustingimustega ning asutuste asukohaga;"

9. arvab, et suulise kokkuleppe iga ning kasutatud sõnade ja neile omistatava tähenduse või tõlgenduse olulist lahknevust silmas pidades võib suuline kokkulepe läbivaatamist vajada;

10. usub, et praegust kompromissi, mis seisneb mitteametlikus dialoogis nõukogu ning pädeva parlamendikomisjoni esimehe ja raportööri vahel, tuleks laiendada, kaasates sellesse ühe liikme igast fraktsioonist; teeb oma pädevale parlamendikomisjonile ülesandeks alustada nõukoguga läbirääkimisi, et kehtestada enne järgmist eelarve täitmise aruande kinnitamismenetlust mitteametliku dialoogi läbivaadatud kord;

11. täheldab, et oma eriaruandes nr 9/2006 leidis kontrollikoda, et 2005. aastal oli ühe lehekülje tõlkimise maksumus nõukogus 276 eurot (võrreldes 194 euroga komisjonis ja 119 euroga Euroopa Parlamendis); märgib, et nimetatud erinevust saab osaliselt seletada asjaoluga, et nõukogu sekretariaadil on õnnestunud vähendada tõlkimisele saadetavate dokumentide arvu ja pikkust ning koostada põhidokumentide loetelu ning et aja jooksul kavatseb nõukogu tõlkepersonali arvu oluliselt vähendada;

12. rõhutab maksimaalse läbipaistvuse vajadust ühises välis- ja julgeolekupoliitikas (ÜVJP); nõuab, et nõukogu tagaks kooskõlas Euroopa Parlamendi, nõukogu ja komisjoni vahel 17. mail 2006. aastal sõlmitud institutsioonidevahelise kokkuleppe eelarvedistsipliini ja usaldusväärse finantsjuhtimise kohta [6] punktiga 42, et ÜVJP tegevuskulusid ei esineks nõukogu eelarves; jätab endale õiguse astuda vajalikke samme, kui kokkulepet rikutakse.

[1] ELT L 60, 8.3.2005.

[2] ELT C 264, 31.10.2006, lk 1.

[3] ELT C 263, 31.10.2006, lk 1.

[4] ELT, C 263, 31.10.2006, lk 10.

[5] EÜT L 248, 16.9.2002, lk 1. Määrust on muudetud määrusega (EÜ, Euratom) nr 1995/2006 (ELT L 390, 30.12.2006, lk 1).

[6] ELT C 139, 14.6.2006, lk 1.

--------------------------------------------------